Carsten Koch (S), 1999-03-02:
Jeg er blevet stillet nogle konkrete spørgsmål, som jeg vil benytte lejligheden til at besvare.
Hr. Jørn Jespersen spørger mig, om Folketinget kunne få en præcisering af afgrænsningen mellem på den ene side forsøg og på den anden side ændring af behandlingsmetoder, som ikke direkte kan beskrives som forsøg.
Jeg vil meget gerne bidrage til at få den vigtige distinktion klarlagt.
Jeg tør ikke sige, at jeg i alle henseender ved en tilkendegivelse kan foretage en knivskarp sondring i alle mulige fremtidige problemstillinger
, men en præcisering af grænsedragningen synes jeg under alle omstændigheder er et vigtigt tema, og det vil jeg give tilsagn om at jeg vil tilstille Sundhedsudvalget, så snart et sådant notat kan færdiggøres. Hvad angår spørgsmålet om patienters retsstilling med hensyn til information vedrørende spørgsmålet om ibrugtagning af nye metoder: Vi har jo fået vedtaget den nye retsstillingslov vedrørende patienter.
I den er der en række elementer, der vedrører temaet, men jeg vil meget gerne bidrage med en yderligere præcisering.
Så også dér kan jeg give et tilsagn til hr. Jørn Jespersen.
Hr. Frank Aaen spørger mig, om jeg vil undersøge, hvordan man har forholdt sig i tidligere tilfælde, hvor man har etableret muligheder for at kunne give enten godtgørelse eller på anden måde ekstraordinær erstatning, og om man i den forbindelse også kan få afklaret, hvordan man tidligere har forholdt sig i forbindelse med sagsomkostninger, om man har refunderet disse udgifter.
Det vil jeg meget gerne få belyst bl.a. i forbindelse med blødersagen.
Så vil jeg afslutningsvis sige, at det har været en dybt tragisk sag.
Det har været en sag, som har været præget af megen menneskelig lidelse.
Det har været en sag, som jeg håber af hele mit hjerte vi aldrig nogen sinde kommer til at opleve igen.
Det, man kan gøre, er, at man for det første kan se på, hvad der er gået galt.
Vi har fået en lang række belysninger
Vi har truffet en række beslutninger af fremadrettet karakter, som forhåbentlig alvorlig talt kan bidrage til, at vi aldrig mere ser noget lignende.
Vi har etableret en række foranstaltninger.
Der er blevet udtalt kritik over for Sundhedsstyrelsen og Lægemiddelstyrelsen for den manglende koordination i denne sag.
Organisationen er i 1996 og 1997 blevet ændret i Sundhedsstyrelsen, Lægemiddelstyrelsen, samtidig med at der har fundet personudskiftninger sted på topniveau.
For det tredje kan vi glæde os over, at vi nu har indgået en aftale blandt næsten alle Folketingets partier om, at alle Boneloc-opererede patienter får adgang til erstatning efter patientforsikringsloven.
Det synes jeg også er et godt tiltag.
Herudover kan vi jo glæde os over, hvad det fremadrettede angår, at vi nu har fået etableret regler for EU-godkendelse af og kontrol med medicinsk udstyr.
Reglerne er her strammet op, og det synes jeg er et godt element.
Disse regler ville formentlig have medført et helt andet forløb, hvis de havde været eksisterende på det tidspunkt, da Boneloc blev introduceret.
Endvidere er det sådan, at styrelsen nu skal etablere direkte linjer til de lægefaglige selskaber, således at man hele tiden har en forpligtelse til at holde Sundhedsstyrelsen ajour.
Det faglige miljø skal hele tiden have muligheder for og have en forpligtelse til at melde til Sundhedsstyrelsen.
Der er oprettet en hændelsesdatabase med indberetninger over alle klage-, tilsyns- og patientforsikringssager, som også er et godt medie til at fange sådanne problemstillinger på et tidligt tidspunkt.
Der arbejdes på at oprette kliniske databaser, hvor alle afdelinger skal melde ind, sådan at man igen hurtigt kan afdække uregelmæssigheder, ømme punkter osv. Alt sammen gode og fornuftige tiltag, som jeg virkelig mener vil kunne ændre vores strategi.
Men jeg kan ikke sige, vi kan skrive ud til hver enkelt patient, for vi har ikke en fuldt opdateret liste over alle patienter.
Det er ikke tilfældet, men normalt er det jo sådan, at når man laver, etablerer og vedtager love, så informeres der, og det vil også finde sted i forbindelse med denne lov.
Jeg glæder mig meget til at få endeligt fremsat lovforslaget og få det vedtaget, og det vil ske hurtigst muligt.